62018TJ0031_RES
Predmet T-31/18
Luisa Izuzquiza i Arne Semsrott
protiv
Agencije za europsku graničnu i obalnu stražu
Presuda Općeg suda (prvo vijeće) od 27. studenoga 2019.
„Pristup dokumentima – Uredba (EZ) br. 1049/2001 – Dokumenti koji se odnose na pomorsku operaciju koju je proveo Frontex u središnjem Sredozemlju 2017. – Raspoređena plovila – Odbijanje pristupa – Članak 4. stavak 1. točka (a) Uredbe br. 1049/2001 – Izuzeće koje se odnosi na zaštitu javnog interesa u području javne sigurnosti”
Institucije Europske unije – Pravo javnosti na pristup dokumentima – Uredba br. 1049/2001 – Područje primjene – Zahtjev za pristup radi pretraživanja baza podataka – Uključenost – Pojam postojećeg dokumenta – Dokument sastavljen od informacija izdvojenih iz baza podataka postojećim alatima za pretraživanje – Uključenost
(Uredba Europskog parlamenta i Vijeća br. 1049/2001, čl. 3. t. (a))
(t. 51.-54.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Obveza obrazlaganja – Doseg – Dokaz postojanja razumno predvidljivog, a ne samo hipotetskog rizika za javnu sigurnost
(Uredba Europskog parlamenta i Vijeća br. 1049/2001, uv. izj. 11. i čl. 4.)
(t. 58.-62., 74.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Zaštita javnog interesa – Sudski nadzor – Doseg – Granice
(Uredba Europskog parlamenta i Vijeća br. 1049/2001, čl. 4. st. 1. t. (a))
(t. 63.-65.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Zaštita javnog interesa – Javna sigurnost – Doseg – Usklađivanje obveze priopćavanja s potrebama javne sigurnosti
(uredbe Europskog parlamenta i Vijeća br. 1049/2001, čl. 4. st. 1. t. (a) prva alineja i 2016/1624, čl. 8. st. 3. i čl. 74. st. 2.)
(t. 91.-93.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Zaštita javnog interesa – Javna sigurnost – Odbijanje pristupa – Obveza obrazlaganja – Doseg
(čl. 296. UFEU-a; Uredba Europskog parlamenta i Vijeća br. 1049/2001, čl. 4. st. 1. t. (a) prva alineja)
(t. 107., 108., 112.)
Kratak prikaz
U presudi od 27. studenoga 2019., Izuzquiza i Semsrott/Frontex (T-31/18) Opći sud odbio je tužbu podnesenu protiv odbijanja Agencije za europsku graničnu i obalnu stražu (Frontex) odobrenja pristupa dokumentima koji sadržavaju informacije o operaciji Triton, na temelju izuzeća koje se odnosi na zaštitu javnog interesa u području javne sigurnosti.
U ovom su slučaju Luisa Izuzquiza i Arne Semsrott, tužitelji, podnijeli Frontexu zahtjev za pristup dokumentima koji sadržavaju informacije u vezi s imenom, vrstom i zastavom svakog plovila koje je on rasporedio u središnjem Sredozemlju u okviru operacije Triton u razdoblju od 1. lipnja do 30. kolovoza 2017. Ta operacija, koju je Frontex pokrenuo u studenome 2014., imala je za cilj poboljšanje nadzora i kontrole sigurnosti državnih granica uz pomoć zajedničkih patrola i opreme koju su države članice stavile na raspolaganje. Frontex je tužiteljima odbio pristup dokumentima koji sadržavaju te informacije na temelju izuzeća predviđenog člankom 4. stavkom 1. točkom (a) prvom alinejom Uredbe br. 1049/2001 (
1
) o zaštiti javnog interesa u području javne sigurnosti.
Najprije, kada je riječ o argumentu koji ističu tužitelji, a prema kojem Frontex nije razmotrio je li svaki zatraženi dokument obuhvaćen izuzećem koje se odnosi na javnu sigurnost, Opći sud podsjetio je na to da, iako se pravo na pristup dokumentima institucija odnosi samo na postojeće dokumente koji su stvarno u posjedu dotične institucije, razlikovanje između postojećeg dokumenta i novog dokumenta što se tiče elektroničkih baza podataka mora se provesti na temelju kriterija prilagođenog tehničkim osobitostima tih baza. Stoga se sve informacije koje se unaprijed programiranim alatima za pretraživanje mogu izdvojiti iz elektroničke baze podataka u okviru njezine uobičajene uporabe, čak i ako te informacije još nisu bile prikazane u tom obliku ili ih osoblje institucija nikad nije pretraživalo, moraju kvalificirati kao postojeći dokument. Posljedično, kada je izrađen dokument koji sadržava takve informacije, institucija ili agencija o kojoj je riječ nije dužna pojedinačno razmotriti svaki od dokumenata od kojih potječu zatraženi podaci, pri čemu je najvažnije da informacije na koje se oni odnose budu predmet takvog razmatranja.
Nadalje, Opći sud je naglasio da, s obzirom na to da izuzeća predviđena člankom 4. Uredbe br. 1049/2001 odstupaju od načela što šireg pristupa javnosti dokumentima, kad predmetna institucija odluči odbiti pristup dokumentu čije se dostavljanje od nje zahtijevalo, na njoj je načelno da objasni na koji bi način pristup tom dokumentu mogao konkretno i stvarno ugroziti interes zaštićen izuzećem. Osim toga, opasnost od takvog ugrožavanja mora biti razumno predvidljiva, a ne samo hipotetska.
Naposljetku, Opći sud je istaknuo da tužena institucija ili agencija, kada je suočena sa zahtjevom za otkrivanje određenih informacija, nije dužna u obrazloženju pobijanog akta otkriti elemente koji bi, ako bi takve informacije bile otkrivene, mogli imati za posljedicu ugrožavanje javnog interesa na koji se odnosi izuzeće koje je navela ta institucija ili agencija. Ako bi takva obveza postojala, institucija ili agencija pružanjem objašnjenja kako se zatražene informacije mogu koristiti sama bi stvorila situaciju u kojoj bi njezinim ponašanjem javna sigurnost – koju ta institucija mora posebno štititi – bila ugrožena. U ovom slučaju Frontex je tvrdio da, kada bi se zatražene informacije otkrile, bilo bi moguće, njihovim kombiniranjem s informacijama koje su javnosti stavljene na raspolaganje na određenim internetskim stranicama ili pomorskim uređajima, saznati položaj patrolnih plovila i, kada bi imale te informacije, kriminalne mreže uključene u krijumčarenje migranata i trgovinu ljudima mogle bi prilagoditi svoj način rada kako bi zaobišle nadzor granica. Ta objašnjenja omogućuju tužiteljima da shvate razloge zbog kojih im je odbijen pristup traženim informacijama.
(
1
)	Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL 2001., L 145, str. 43.) (SL, posebno izdanje na hrvatskom jeziku, poglavlje 1., svezak 16., str. 70.)